1Oih sudaro-sudaro! Dikutiko ambo datang kabake angku-angku, untuak mambaritokan tantang rancana Allah, nan alun dikatawui dek dunia, nan ambo indak mampagunokan kato-kato nan manih doh, atau kabijaksanoan dunia, untuak mangecek jo angku-angku.
2Dek karano ambo lah batekaik, baraso, salamo ambo samo-samo jo angku-angku, indak eiyek juwo doh nan ka ambo curitokan, salain daripado tantang Isa Almasih; nan lah mati disalib.
3Kutiko ambo ado samo-samo jo angku-angku, ambo lamah, ambo manggigia katakuik-an.
4Barito nan ambo bawok kabake angku-angku, indak ambo sampaikan jo kato-kato nan ma umbuak, nan badasarkan kabijaksanoan manusia. Ambo manyampaikan barito tu, jo caro, nan mambuktikan baraso Roh Allah bakuwaso.
5Mangkonyo ambo pabuwek bakcando itu, supayo iman angku-angku kapado Isa Almasih, indak badasarkan kabake kabijaksanoan manusia doh, tapi badasarkan kapado kuwaso Allah.
6Tapi biyapun baitu, jikok kabake urang-urang nan lah ba iman taguah, mako ambo iyo mangecek tantang kabijaksanoan. Tapi kabijaksanoan tu, indaklah kabijaksanoan dunia, atau kabijaksanoan panguwaso-panguwaso dunia dijaman kiniko, nan sagalo kuwasonyo tu ka ilang lanyok.
7Kabijaksanoan nan ambo curitokan tu, iyolah kabijaksanoan nan dari Allah. Kabijaksanoan tu, indak dikatawui doh dek dunia, tapi Allah nan lah manyadiyokannyo untuak kabahagiaan kito, sajak sabalun dunia ko dijadikan.
8Indak surang juwo doh panguwaso-panguwaso dunia dijaman kiniko, nan tawu tantang kabijaksanoan tu. Kok santano urang-urang tu layi mangatawui, tantu indak ka inyo salibkan doh Tuhan nan mulie tu.
9Tapi, bakcando nan lah tatulih di Alkitab, "Apo nan indak panah diliyek, atau nan indak panah didanga, indak panah pulo timbua dalam pangana manusia, itulah nan disadiyokan dek Allah untuak urang-urang nan mangasiahi Baliau."
10Tapi Allah lah manyatokannyo kabake kito, jo parantaroan Roh-Nyo. Roh Allah tu manyalidiak-i sagalo sasuatu, sampai kapado sagalo rancana Allah nan paliang tasambunyi.
11Dek karano nan mangatawui isi ati urang, adolah roh urang tu sandiri, iyo indak? Baitu pulo tantang Allah. Nan mangatawui isi ati Allah, hanyolah Roh Allah sandiri!
12Nan kito ko, indak dibari roh dunia doh, tapi kito dibari Roh nan dari Allah, supayo kito dapek mangatawui kasadonyo, tantang jo sagalo pambarian Allah kabake kito.
13Dek karano itu, jikok kami manarangkan parkaro-parkaro tantang diri Allah, kabake urang-urang nan layi mampunyoi Roh Allah, mako kami manarangkannyo indak manuruik kabijaksanoan manusia doh, tapi manuruik pangajaran nan dari Roh Allah.
14Urang nan indak mampunyoi Roh Allah, indak ka dapek doh manarimo, apo nan dinyatokan dek Roh Allah tu. Dek karano, manuruik pandapek urang-urang tu, sagalo parkaro tu adolah marupokan suatu kabodohan sajo. Inyo tu indak ka bisa doh mangarati, dek karano sagalo parkaro tu, hanyo dapek dinilai sacaro rohani.
15Urang nan layi mampunyoi Roh Allah, mako inyo ka dapek manilai sagalo sasuatu, tapi indak surang juwo doh urang, nan bahak manilainyo.
16Di Alkitab ado tatulih nan bakcando iko, "Siyakoh urang nan ka tawu, baa pangana Tuhan? Siyakoh urang nan ka bisa manasiyaik-i Baliau?" Tapi, kitolah urangnyo, nan mampunyoi pangana nan samo jo pangana Isa Almasih!
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn